《凤凰台上忆吹箫 掬水月在手》
清代·于启璋

天际云空，枝头风逗，萧然凉浸疏桐。看烟凝翠嶂，露泣寒蛩。

缥缈冰轮出海，秋气静、玉宇玲珑。怡情处、闲乘舴艋，醉折芙蓉。

溶溶。光浮绿沼，爱月连素浪，水接蟾宫。把清波摊破，纤指轻笼。

应念姮娥难遇，莫分手、放过池东。从今后，准期三五，此地相逢。

作者简介：字静媛，嘉兴人，文学世华女，西陵沈蕃室。有《针馀草》。